བཅུ་གཅིག་ཞལ་ལ་བརྟེན་ནས་བསྙུང་བར་གནས་པའི་ཆོ་ག་ཁྲིགས་སུ་བསྡེབས་པ་བདུད་རྩིའི་ཆུ་རྒྱུན་ཞེས་བྱ་བ་བཞུགས་སོ༔ འཕགས་མཆོག་ཐུགས་རྗེ་ཆེན་པོ་ལ་ཕྱག་འཚལ་ལོ། །ཤེས་རབ་སྤྱན་གྱིས་ཆོས་དབྱིངས་སྤྲོས་བྲལ་མཐོང་། །བརྩེ་ཆེན་སྤྱན་གྱིས་འགྲོ་བའི་སྡུག་བསྔལ་གཟིགས། །ཐབས་མཁས་མཛད་པས་སེམས་ཅན་ཐམས་ཅད་སྐྱོངས། །སྤྱན་རས་གཟིགས་དབང་ཕྲིན་ལས་གླིང་པར་འདུད། །གང་གི་ཟབ་གཏེར་དག་སྨིན་
བདུད་རྩིའི་བཅུད། །བདག་བློའི་བུམ་པར་ཡོངས་འཁྱིལ་ཁྲིགས་བསྡེབས་འདི། །བརྩེ་བས་སྒྲིབ་འཐུག་ཆོས་ཕོངས་འགྲོ་བཀྲེན་ལ། །འགྱེད་སྤྲོ་རྩ་གསུམ་དམ་ཅན་གནང་བ་སྩོལ། །དེ་ལ་འདིར་ཐུགས་རྗེ་ཆེན་པོ་ཟབ་ལམ་ཀུན་འདུས་ཀྱི་སྐོར་བཅུ་གཅིག་ཞལ་གྱི་བསྙུང་བར་གནས་པའི་ཆོ་ག་ཁྲིགས་སུ་བསྡེབས་ཏེ་འཆད་པ་ལ། སྦྱོར་དངོས་རྗེ་གསུམ་ལས། དང་པོ་ལ་གནས་དུས་དཀྱིལ་འཁོར་སོགས་བཤད། སྦྱོར་བ་དངོས་གཉིས་ལ། དང་པོ་གནས་ནི་གཏེར་གཞུང་རྩ་བར། རབ་དབེན་འཚེ་བྲལ་ཁོད་སྙོམས་བག་དྲོ་ཞིང༔
ས་མདོག་དཀར་ཞིང་མེ་ཏོག་སྣ་ཚོགས་འཁྲུངས༔ བྱ་དང་རི་དྭགས་སྣང་བ་སྐྱིད་པའི་སྒྲ༔ ཆུ་འབེབས་དྭངས་
ཤིང་ལྷ་འདྲེ་འཇམ་པའི་གནས༔ དྲི་བཟང་ཆག་ཆག་སྤོས་དྲིའི་དུད་པས་བདུག༔ དཀྱིལ་འཁོར་གྲུ་བཞི་མདའ་གང་པདྨས་བརྒྱན༔ ཕྱི་ནང་གཞུང་དང་མཐུན་པའི་རྡུལ་ཚོན་བཀོད༔ ཐུགས་སྲོག་ས་བོན་ཕྱག་མཚན་
ལེགས་པར་བྲི༔ རིན་ཆེན་སྣ་ཚོགས་དར་སྣའི་ལྡིང་གུར་ཕུབ༔ སྐུ་གསུང་ཐུགས་རྟེན་མཆོད་པ་ཚུལ་བཞིན་
བཤམས༔ ཞེས་གསུངས་པ་ལྟར་ཚང་བར་བསགས། མ་འཛོམས་ཀྱང་ཚོམ་བུ་རིས་བྲིས་གང་རུང་གི་དཀྱིལ་
འཁོར་ཉེར་སྤྱོད་ཀྱིས་བསྐོར་བ་བུམ་པ་སྐུ་གསུང་ཐུགས་རྟེན་དཀར་གཏོར་སོགས་དགོས་རིགས་བཤམས་ལ༑ གཉིས་པ་ནི་འཇམ་དབྱངས་ཁ་ཆེ་པུཎྱེ་ཤྲིས། ཐོག་མར་ཁྲུས་བྱས་གསོ་སྦྱོང་བླངས། །ཚོགས་
ཞིང་སྤྱན་དྲངས་ཕྱག་སོགས་བྱ། །སྡིག་བཤགས་ཚུལ་ཁྲིམས་རྣམ་དག་འདོན། །འདི་ལྔ་སྦྱོར་བའི་ཆོས་ལྔ་ཡིན། །ཞེས་གསུངས་པ་ལྟར་དང་པོ་ནི་གཏེར་གཞུང་ལས། ཁྲུས་དང་གཙང་སྦྲའི་ཀུན་སྤྱོད་ལྡན༔ ཞེས་གསུངས་པས་ཡིག་བརྒྱ་དང་སྡིག་སྒྲིབ་ཀུན་འཇོམས་སོགས་གཟུངས་སྔགས་བཟླ་བཞིན་པས་ཡན་ལག་ལྔ་ཁྲུས་བྱའོ། །གཉིས་པ་ནི་གཞུང་ལས། ཐོ་རེངས་འཕགས་པའི་སྐུ་བརྙན་དྲུང༔ ཡན་ལག་བརྒྱད་སྡོམ་བླངས་བ་ནི༔ སྐྱབས་འགྲོ་སེམས་བསྐྱེད་སྔོན་སོང་ནས༔ གསུངས་པ་ལྟར་འོག་ནས་འབྱུང་བ་ལྟར་རམ་སངས་རྒྱས་ཆོས་ཚོགས་སོགས་ཀྱིས་སྐྱབས་སེམས་ བྱ་ཞིིང་སྡོམ་པའང་མ་ཐོབ་ན་བླངས་ཤིང་ཐོབ་ན་གསོ་བའི་ཕྱིར་བྱས་ལ་སྲུང་མཚམས་ངེས་པར་བྱའོ། །གསོ་སྦྱོང་དངོས་ནི་གཏེར་གཞུང་རྩ་བར། ན་མོ༔ དུས་ གསུམ་རྒྱལ་བའི་མཁྱེན་བརྩེ་ནུས་པའི་གཏེར༔ སྤྱན་རས་གཟིགས་དབང་བདག་ལ་དགོངས་སུ་གསོལ༔ དེང་ནས་སང་གི་ཉི་མ་ཤར་གྱི་བར༔ སྲོག་གཅོད་མ་བྱིན་ལེན་དང་མི་ཚངས་སྤྱོད༔ རྫུན་ཆང་དྲི་རྒྱན་གར་དང་ཁྲི་སྟན་མཐོ༔ ཕྱི་དྲོའི་ཟས་སྤངས་ཡང་དག་བརྒྱད་པ་བསྲུང༔ དགེ་སློང་དཔལ་མོའི་ཡང་དག་དཀའ་ཐུབ་བཞིན༔ འགྲོ་དོན་མྱུར་དུ་བྱང་ཆུབ་ཐོབ་པར་ཤོག༔ ལན་
གསུམ་དང༔ ཚུལ་ཁྲིམས་རྣམ་དག་གི་གཟུངས་ཉེར་གཅིག་བརྗོད༔ གསུངས་པ་དང་ལོ་ཆེན་དྷརྨཱ་ཤྲི་སོགས་
སྔ་འགྱུར་བརྒྱུད་པའི་ཕྱག་བཞེས་སུ་འདིར་འདོན་སྲོལ་ཡོད་པས་དེ་ལྟར་གདོན་པར་བྱ་ལ་གོང་ལྟར་པུཎྱ་ཤྲིས་སྦྱོར་ཆོས་ལྔ་པར་བཞག་གོ། གསུམ་པ་ནི་གཞུང་ལས། དེ་ནས་སྔ་དྲོ་སྦྱོར་བ་སྐྱབས་སེམས་ཆོས་སྤྱོད་
དང༔ གསུངས་པ་ལྟར་ཚོགས་བསགས་སྐྱབས་སེམས་སོགས་སླར་ཡང་བྱ་དགོས་པས་ཐོག་མར་ཚོགས་ཞིང་སྤྱན་འདྲེན་པ་ནི། མདུན་གྱི་ནམ་མཁར་བླ་མ་འཕགས་མཆོག་བཅུ་གཅིག་ཞལ་ནམ་མཁའི་རྒྱལ་པོའི་
རྣམ་པ་ལ་ཕྱོགས་བཅུ་ དུས་བཞིའི་རྒྱལ་བ་སྲས་བཅས་དཀོན་མཆོག་རྩ་གསུམ་མ་ཚང་བ་མེད་པས་བསྐོར་བ་ཨོཾ་བཛྲ་ས་མ་ཡ་ཛ༔ རང་རང་དང་འཚམས་པའི་གདན་དབུལ་བར་བསམ་ལ། ས་མ་ཡ་སྟྭཾ༔ དེ་ནས་
གཏེར་གཞུང་ལས། ཐུགས་རྗེ་ཆེན་པོ་ཟབ་ལམ་ཀུན་འདུས་ཀྱི༔ བསྙེན་སྒྲུབ་གསང་བ་འཁོར་འདས་རང་
གྲོལ་ནི༔  ཉམས་སུ་ལེན་འདོད་རྣལ་འབྱོར་གང་ཞིག་གིས༔ སྒོ་གསུམ་བདེ་བར་གནས་
ཤིང་འདོན་སྒོམ་སྦྲགས༔དེ་ནས་སྐྱབས་འགྲོ་སེམས་སྐྱེད་ནི༔ ན་མོ༔ མཆོག་གསུམ་ངོ་བོ་སྤྱན་རས་གཟིགས་དབང་ལ༔ བྱང་ཆུབ་སྙིང་པོའི་བར་དུ་སྐྱབས་སུ་མཆི༔ མ་གྱུར་འགྲོ་རྣམས་བྱང་ཆུབ་མཆོག་ཐོབ་ཕྱིར༔ སྦྱིན་སོགས་ཐབས་དང་ཤེས་རབ་དོན་བསྒོམས་བྱ༔ ཡན་ལག་བདུན་པ་ནི། འདིར་སྤྲོ་ན་དཀོན་མཆོག་རྩ་གསུམ་སྤྱི་དང་བྱེ་བྲག་སྤྱན་རས་གཟིགས་སོགས་ལ་བསྟོད་པ་ཤོ་ལོ་ཀས་ཕྱག་བྱ་ལ་བསྡུ་ན། ན་མོ༔ འཕགས་མཆོག་ ཐུགས་རྗེ་ཆེན་པོའི་དཀྱིལ་འཁོར་ལ༔ སྒོ་གསུམ་གུས་པའིི་ཚུལ་གྱིས་ཕྱག་འཚལ་ལོ༔ ཞེས་གྲངས་བསོགས་བྱ་ཞིང་ཕྱག་འཚལ། མཆོད་པ་རྣམས་ཨོཾ་ཨཱ༔ཧཱུྃ༔ལན་གསུམ་དང་
མཆོད་པའི་སྤྲིན་གཟུངས་ཀྱིས་བརླབས་ལ། སྤྲོ་ན་མེ་ཏོག་དམ་པ༴ སོགས་ཤོ་ལོ་ཀ་གསུམ་དང་ ཨོཾ་བཛྲ་པུཥྤེ་ཨཱ༔ཧཱུྃ་སྭཱ་ཧཱ༔ ནས། ཤབྟའི་བར་གྱིས་མཆོད། བསྡུ་ན། ཕྱི་ནང་ཡུལ་དང་ཡུལ་ཅན་སྣང་སྲིད་ཀྱི༔ ཇི་སྙེད་སྲིད་པའི་མཆོད་སྤྲིན་རབ་འབྱམས་འབུལ༔ མཎྜལ་ནི། སྤྲོ་ན་མཎྜལ་སོ་བདུན་མ་ལྟར་འབུལ།བསྡུ་ན། ན་མོ༔རིན་ཆེན་རི་རབ་གླིང་བཞི་ སྣོད་བཅུད་མཛེས༔ བདག་ལུས་ལོངས་སྤྱོད་དགེ་བའི་རྩ་བ་དང༔ རང་བྱུང་སྐུ་དང་ཡེ་ཤེས་མཎྜལ་འདི༔ སྤྱན་རས་གཟིགས་དབང་སྐུ་གསུམ་ཞིང་དུ་འབུལ༔རཏྣ་མཎྜལ་པཱུ་ཙ་ཧོ༔ བཞི་བ་ནི་གཞུང་ལས། ཟས་སུ་དཀར་གསུམ་སྤྱོད་ལམ་སྒྲིབ་སྦྱང་
བརྩོན༔ གསུངས་པ་ལྟར་སྤྱིར་ཕྱག་སྐོར་གཟུངས་སྔགས་བཟླ་བ་སོགས་དམ་ཆོས་འདིར་བསྟན་པ་ཐམས་ཅད་སྒྲིབ་སྦྱང་ཆེད་ཡིན་མོད་ཀྱང་གཙོ་བོར་སྐབས་འདིར་ལོ་ཆེན་གསུངས་ལྟར་སྔར་བྱས་ཀྱི་སྡིག་པ་ལ་རབ་འགྱོད། ཕྱིན་ཆད་སྡོམ་པའི་བློས་སྤྲོ་ན་བླ་མ་རྡོ་རྗེ་འཛིན་པ་ཆེན་པོ་སོགས་སྡོམ་གསུམ་སྤྱིར་བཅོས་
ལན་གསུམ་བྱ། བསྡུ་ན། ཨཱ༔ ཐོག་མེད་དུས་ནས་ད་ལྟར་ཐུག་གི་བར༔ བཅས་དང་རང་བཞིན་ཁ་ན་མ་ཐོ་བའི༔ ཉམས་ཆག་ཉེས་ལྟུང་སྒྲིབ་པ་གང་མཆིས་པ༔ ཡི་དམ་ལྷ་ཡི་སྤྱན་སྔར་མཐོལ་ཞིང་བཤགས༔ ལན་གསུམ། གོང་གི་འཕྲོས། རང་ བཞིན་དག་པའི་ཚུལ་དུ་མ་རྟོགས་དང༔ མ་རིག་སྒྲིབ་གཉིས་བག་ཆགས་མཐོལ་ཞིང་བཤགས༔ གཞན་ཡང་ཡན་ལག་ལྷག་མ་ནིི༔ ཐེག་གསུམ་དམ་པའི་ཆོས་ཀྱི་ཕྲིན་ལས་ཀྱིས༔ འགྲོ་ཕན་རྒྱ་ཆེན་མཛད་ལ་རྗེས་ཡི་རང༔ འགྲོ་བའི་ཁམས་དབང་ལས་དང་མཐུན་པ་ཡི༔ ཆོས་ཀྱི་འཁོར་ལོ་བསྐོར་བར་གསོལ་བ་འདེབས༔འཕགས་མཆོག་རྒྱལ་དང་བྱང་སེམས་དགེ་བའི་བཤེས༔ མྱ་ངན་མི་འདའ་གཞན་དོན་རྟག་པར་བཞུགས༔ རྣམ་དཀར་བསོད་ནམས་དགེ་དངོས་གང་ལགས་པས༔ འགྲོ་རྣམས་མྱུར་དུ་བྱང་ཆུབ་ཐོབ་པར་ཤོག༔ དེ་ནས་མཆོད་པ་རྣམས་
ལྷན་གཅིག་བྱིན་རླབས་ནི། ཨོཾ་ཨཱ༔་ཧཱུྃ༔རིན་ཆེན་པདྨ་ལ་སོགས་སྣོད་ནང་དུ༔ ཕྱི་ནང་མཆོད་པའི་ཡོ་བྱེད་དངོས་འཛིན་སྦྱངས༔ རབ་འབྱམས་ཟག་པ་མེད་པ་བདུད་རྩིའི་སྤྲིན༔ ཆོས་དབྱིངས་ནམ་མཁའ་གང་བའི་རྒྱན་དུ་སྤེལ༔ ཨོཾ་བཛྲ་ཨརྑྷཾ་ཨཱ༔ཧཱུྃ༔པདྱཾ་སོགས་ནས༔ ཤབྟའི་བར་དང༔ རཱུ་པ༴ སོགས༔ དྷརྨཱ་ཨཱ༔ཧཱུྃ༔ བཛྲ་སྥ་ར་ ཎ་ཁཾ༔ ཞེས་དང་མཆོད་པའི་སྤྲིན་གཟུངས་རྣམས་ཀྱིས་བྱིན་གྱིས་བརླབས་སོ། །ལྔ་བ་ནི་གོང་དུ་བསྟན་
ཟིན་ཏོ། །གཉིས་པ་དངོས་གཞི་ནི་ཁ་ཆེ་པཱུཎྱེ་ཤྲཱིས། བདག་བསྐྱེད་བསྒོམ་ཞིང་སྙིང་པོ་བཟླས། །མདུན་བསྐྱེད་
བསྒྲུབས་ཏེ་གཟུངས་རིང་འདོན། །མཆོད་བསྟོད་བྱ་ཞིང་གཏོར་མ་འབུལ། །འདི་རྣམས་དངོས་གཞིའི་ཆོས་
དྲུག་ཡིན། །ཞེས་གསུངས་པ་ལྟར་དྲུག་ཏུ་འདོད་ཅིང་ལོ་ཆེན་དྷརྨ་ཤྲིས་ཀྱང་དེ་ལྟར་མཛད་པས་ཕྱག་བཞེས་
མ་ཉམས་པར་བྱེད་པར་སྤྲོ་ན་བསྙེན་བསྒྲུབ་འཁོར་འདས་རང་གྲོལ་ལྟར་བདག་བསྐྱེད་འཁོར་མེད་པ་གསལ་
ཞིང་སྤྱན་འདྲེན་མཆོད་བསྟོད་བསྡུ་ཙམ་དང་བསྙེན་པ་ཡིག་དྲུག་ཁོ་ན་བཟླས་ལ་དགེ་བསྔོས་བྱ། དེ་ནས་མདུན་བསྐྱེད་བུམ་པ་སོ་སོ་བ་མཉམ་དུ་འོག་ནས་འབྱུང་བ་ལྟར་བྱ་ཞིང་གཟུངས་རིང་བཟླས་བ་སོགས་བྱའོ། །འདིར་ནི་གཏེར་གཞུང་རྩ་བར། ཕྱི་དྲོ་དངོས་གཞི་སྨྲ་བཅད་འཕགས་མཆོག་བསྒོམ༔ གཟུངས་རིང་
སྟོང་ངམ་སུམ་བརྒྱ་ངེས་པ་དང༔ ཡིག་དྲུག་ཅི་མང་བཟླས་ཞིང་དཀྱིལ་འཁོར་གསུམ༔ ལྟ་བ་བླ་མེད་སྤྱོད་པ་ཐུན་མོང་ལུགས༔ གསུངས་པ་ལྟར་བདག་མདུན་བུམ་གསུམ་དགོས་ཤིང་དུས་གཅིག་ཏུ་བསྐྱེད་བཟླས་བྱ་བར་རྗེ་དཔོན་རིན་པོ་ཆེས་ཆོག་འགྲིགས་སུ་མཆིས་པ་གཏེར་སྟོན་གྱི་ཞལ་རྒྱུན་ཡིན་མིན་རྔོ་མ་ཐོགས་ཀྱང་དེ་ལྟར་འཆད་ལ་སྤྱིར་དབང་བསྐུར་མེད་ན་བུམ་པ་སྒྲུབ་མི་དགོས་པ་འདྲ་ལ་བསྒྲུབ་ཀྱང་ལོ་ཆེན་སོགས་
ཀྱི་དགོངས་པ་ལྟར་བདག་མདུན་ལྷའི་ཕྱག་མཛུབ་ལས་བདུད་རྩིའི་རྒྱུན་བབས་པར་བསམ་ལ་གཟུངས་བཟླ་བ་ཙམ་གྱིས་ཆོག་གམ་སྙམ། འོན་ཀྱང་འགལ་བ་མེད་མོད་རང་གི་སྒྲིབ་པ་འཁྲུ་བའིི་ཕྱིར་བུམ་བསྒྲུབ་བྱས་ན་ལེགས་སྙམ་མོ། དེ་ལྟར་བདག་མདུན་བུམ་གསུམ་འདོན་བསྒོམ་དུས་གཅིག་ཏུ་སྦྲགས་པ་ལའང་པཱུཎྱེ་ཤྲཱི་སོགས་ཀྱི་ལུགས་དང་བསྟུན་ན་དང་པོ་བདག་བསྐྱེད་བསྒོམ་པ་དང་གསུམ་པ་མདུན་བསྐྱེད་སྒྲུབ་པ་གཉིས་ནི། ཧྲཱི༔ བདག་སྣང་ཐམས་ཅད་མི་དམིགས་སྟོང་པའི་ངང༔ རྗེ་དཔོན་གྱིས།
བདག་མདུན་བུམ་གསུམ་མི་དམིགས་སྟོང་པའི་ངང་། །ཞེས་བསྒྱུར་ཀྱང་ཁྱབ་ཆུང་བས་འགལ་སྙམ། བསྒྱུར་
ན༑ བདག་མདུན་བུམ་གསུམ་དག་པའི་ཞིང་ཁམས་ནི། །ཞེས་འཐད་སྙམ་ཡང་མ་བསྒྱུར་ན་ཆོག་གམ་དཔྱོད།
མཆན། དེ་ཡི་ངང་ལས་དག་པའི་ཞིང་ཁམས་ནི༔ རི་བོ་པོ་ཏ་ལ་དང་དབྱེར་མེད་པར༔ བདེ་ཆེན་བཀོད་པ་རྫོགས་པའི་ཕོ་བྲང་དབུས༔ པད་ཟླ་ཉི་མའི་གདན་སྟེང་ཧྲཱི༔དཀར་ལས༔ འོད་འཕྲོས་དོན་གཉིས་བྱས་ནས་ཚུར་འདུས་པས༔ མ་བཅོས་སེམས་ཉིད་བཅོམ་ལྡན་སྤྱན་རས་གཟིགས༔ དཀར་གསལ་ཟླ་བ་ཉ་གང་འབུམ་འཆར་འོད༔ རྩ་བའི་ཞལ་དཀར་གཡས་ལྗང་གཡོན་དམར་སྟེང༔ དབུས་ལྗང་གཡས་དམར་གཡོན་ཞལ་དཀར་ལ་མཛེས༔ དེ་སྟེང་དབུས་དམར་ དཀར་ལ་ལྗང་བའི་མདངས༔ ཞི་ཚུལ་ཉམས་ལྡན་སྙན་ཆ་རྩེ་ཕྲན་ཅན༔ དེ་སྟེང་ཁྲོ་ཞལ་ནག་པོ་འཇིགས་སུ་རུང༔ སྤྱན་བསྒྲད་དམར་སེར་རལ་བ་ཐོད་སྐམ་བརྒྱན༔ དེ་སྟེང་རྒྱན་མེད་ཞི་ཞལ་དམར་ལ་མཛེས༔ ཕྱག་སྟོང་ལས་ནི་རྩ་ཕྱག་རྣམ་པ་བརྒྱད༔ དང་པོའི་ཕྱག་གཉིས་ཐུགས་ཀར་ཐལ་མོ་སྦྱར༔ གཉིས་ པ་བགྲང་ཕྲེང་གསེར་གྱི་པདྨ་འཛིན༔ གསུམ་པ་མཆོད་སྦྱིན་ཕྱག་རྒྱ་སྤྱི་བླུགས་དང༔ ཐ་མ་གཉིས་ཀྱིས་འཁོར་ལོ་མདའ་གཞུ་ཐོགས༔ ལྷ་མ་དགུ་བརྒྱ་གོ་གཉིས་མཆོད་སྦྱིན་མཛད༔ ཕྱག་རེའི་མཐིལ་ན་སྤྱན་རེས་འགྲོ་ལ་གཟིགས༔ དར་དང་རཏྣ་རིན་པོ་ཆེ་ཡིས་བརྒྱན༔ རི་དྭགས་ལྤགས་པས་ནུ་མ་གཡོན་པ་བཀབ༔ བཞེངས་སྟབས་ལང་ཚོ་དགུ་ལྡན་འཇའ་འོད་འཁྲིགས༔ རྩ་ཁམས་དག་པའི་གདན་གསུམ་དཀྱིལ་འཁོར་རྫོགས༔ བདག་མདུན་སོ་སོར་གཏོང་ཚེ། བདག་
བསྐྱེད་སྐབས་འདི་ནས། ཨོཾ་ཧཱུྃ་ཏྲཱྃ་ཧྲཱི༔ཨ༔ ཨ་བྷི་ཥིཉྩ་ཧཱུྃ༔ ཨོཾ་ཨཱརྱ་ལོ་ཀི་ཤྭ་ར་བཛྲ་ས་མ་ཡ་ཛ༔ ས་མ་ཡ་སྟྭཾ༔ ཨ་ཏི་པཱུ་ཧོ༔ པྲ་ཏི་ཙྪ་ཧོ༔ ཨོཾ་བཛྲ་ཨརྑྷཾ༴ སོགས། ཤབྟ་རཱུ་པ༴ སོགས། པཱུ་ཙྪ་ཧོ༔ ཕྱག་སྟོང་འཁོར་ལོ༴ སོགས་ཀྱིས་བསྟོད་ལ་འོག་གི། བདག་གི་ཐུགས་ཀར་པདྨ༴ སོགས་སྙིང་པོ་ཅི་འགྲུབ་བཟླས་མཐར་དགེ་བ་བསྔོས་ནས་སླར་མདུན་བསྐྱེད་
གོང་གི༔ ཧྲཱི༔ བདག་སྣང༴ སོགས། དཀྱིས་ལྟར་རོ། ། དེ་ཡི་ཕྱོགས་བཞིར་པདྨ་འདབ་བཞི་ལ༔ སྒྲོལ་མ་དཀར་སེར་དམར་ལྗང་རྣམ་པ་བཞི༔ བཞེངས་སྟབས་ཕྱག་གཡས་མཆོད་སྦྱིན་ཕྱག་རྒྱ་དང༔ གཡོན་པ་པདྨ་མཆོག་གསུམ་ཕྱག་རྒྱས་འཛིན༔དར་དང་རཏྣའི་རྒྱན་ལྡན་མཛེས་འཛུམ་སྒེག༔ གཙོ་བོའི་ཞལ་ལ་བལྟ་ཞིང་ཆགས་ཉམས་རྒྱས༔ སྒོ་བཞིར་རྟ་མགྲིན་རིགས་བཞི་ཐོད་དབྱུག་ཅན༔ གཡོན་ རྣམས་བསྡིག་མཛུབ་གྱད་ཀྱི་འདོར་སྟབས་ཚུལ༔ གར་དགུའི་ཉམས་ལྡན་མེ་དཔུང་ཀློང་དུ་གསལ༔ ཡུམ་རྣམས་སྒོ་སྲུང་རང་རང་འཚམས་པའི་གདན༔ ཐུགས་རྗེ་འགྲོ་ལ་བརྩེ་བའི་ངང་ནས་བཞུགས༔ གནས་གསུམ་ཡི་གེ་ཐུགས་སྲོག་ས་བོན་ལས༔ འོད་འཕྲོས་ཡེ་ཤེས་སེམས་དཔའ་སྤྱན་དྲངས་གྱུར༔ དབང་
བསྐུར་གཞུང་ན་མེད་ཀྱང་རྗེ་དཔོན་གྱིས་འགྲོ་ཀུན་ལྟར་བཞག་པ། ཧྲཱི༔ དུས་གསུམ་སངས་རྒྱས་ཐམས་ཅད་ཀྱིས༔ དབང་བསྐུར་བྱིན་གྱིས་བརླབས་པ་ལྟར༔ རིགས་ཀྱི་བདག་པོས་དབང་བསྐུར་བས༔ སྐུ་གསུང་ཐུགས་སུ་ལྷུན་གྱིས་གྲུབ༔ ཨོཾ་ཧཱུྃ་ཏྲཱྃ་ཧྲཱི༔ཨཱ༔ཨ་བྷི་ཥིཉྩ་ཨཱ༔ སྤྱན་འདེན་ནི། ཧྲཱི༔ དུས་གསུམ་རྒྱལ་བའི་ཐུགས་བརྩེའི་ཡེ་ཤེས་དངོས༔ འགྲོ་དོན་བདེ་བ་ཆེན་པོ་རྟགས་ཀྱི་སྐུ༔ འཕགས་མཆོག་ནམ་མཁའི་རྒྱལ་པོ་འཁོར་དང་བཅས༔ ཐུགས་རྗེ་དབང་གིས་གནས་འདིར་གཤེགས་སུ་གསོལ༔ ཨོཾ་ཨཱརྱ་ལོ་ཀི་ཤྭ་ར་ས་པཱ་རི་ཝ་ར་བཛྲ་ས་མ་ཡ་ཛ་ཛ༔ བཞུགས་གསོལ།

བཛྲ་ས་མ་ཡ་ཏིཥྛ་ལྷན༔ དང་ཕྱག་འཚལ། ཨ་ཏི་པཱུ་ཧོ༔ པྲ་ཏིཙྪ་ཧོ༔ ཙམ་གྱིས་བྱ། མཆོད་
པ་འབུལ་བ་ནི། ཧྲཱི༔ ཕྱི་ནང་སྣོད་བཅུད་ཞེན་མེད་དག་པའི་རྩལ༔སྤྱི་དང་བྱེ་བྲག་མཆོད་སྤྲིན་རབ་འབྱམས་ཀྱིས༔ འ